fgho/hanse-kurrent-xvi-rawxml huggingface dataset:
1521-05-29_Rezess_(HAStK-RBA_Best__82_A10_H)

47
64
Pro Emporio Bruggensis
Gehort ok Jnt bok van
Recessen:
Recessus Ciuitatum Anze,
Lubece, Ascensionis domini,
1521
1521-05-29_Rezess_(HAStK-RBA_Best__82_A10_H)

Hiesus
Ascensionis 1521 Lubece,
Witlick sy Szodenne de Ersame Radt tho Lubeck
sampt den Ersamen wyßenn hernn der andernn
wendischer Steder Radesßendebaden, guder vnnd
gtruwer wolmenynge, ock to vnderholdinge vnd
Hanthauinge der loueliken kuntore, Brugge, Londen
Nowgarden vnd bargen in Norwegen gemeyner
priuilegien frycheidt vnd gerechticheit, geogedenn
quaden vnnd Jmbroke vortokamende, ame Jungsten
vorgangenen dionisij bynnen Lubeck dagelestinge
geholdenn, gemeyne wolfart in getruwe bohertziget
vnd bodencket genamen vnd van dem suluen
dage gemeyner anderer Stede Radesßendebaden vp Ascensionis dach bynnen berurter Stadt Lubeck to Jrschinende, vpt ernstlikeste (wo sze des lude der Recesse
macht vnd bouell hebben) vorschreuen hesschen
vnd fordernn laten,
Dewile nu de ankumpst berurter Stede ock de
bykumpst vth orszaken nha angestelledem dage
vorwilet
So syn am midweken 29 May de was
vigilia Corporis christj dusße naboscreuen Hernn
1521-05-29_Rezess_(HAStK-RBA_Best__82_A10_H)

Radessendebaden, des morgens to viij ßlegen Jn de klocken,
vp dem ouersten Rathuße neffens den hernn
Borgermestern vnd geschickeden hernn des Rades tho
Lubeck Jrschenen, ock Jn nafolgender wyße gßettet
vnnd gelocert
Tor Rechtern hant
Van Collen her herman Rinck Borgermester
Johan Campman Radtman myt mester Thomas
burchmanne Secretario
Van Bremen her martin heynborch borgermester vnd
Er Curdt hemelinck Radtman
Van Rostock her matheus moller borgermester vnd
her berndt hauemester Radtman
Vann Stralesszunde her Niclaus Smyterlow
borgermester Er Christoffer lorber Radtman mit mester
Johan kloken orem Secretario
Van de wißmar Er brandt Smydt vnnd
Er hinrick malechow borgermestere
1521-05-29_Rezess_(HAStK-RBA_Best__82_A10_H)

Van Rige her pawel Drelinck Radtman
Van Dorpte her laurenß lange Borgermester
Van Reuall her Jacob Richardes Borgermester
vnd her hinrick Dubbertyn Radtman
Tor luchteren handt
van hamborch her Gerdt vann holte borgermester
Er Johan hulp Radtman mit M. Johan
klothe orem Secretario
Van Luneburg Er Dirick Elver borgermester vnnd
Er lenhart Tobynck Radtmann
De Radt to Lubeck Er hermen meiger Er Thomas van Wikeden her Niclaus Bromße borgermester, her be Doctor matheus pakebusch
Sindicus her berndt bomtzower Er lambert
witinghoff vnd Er Curdt Scheppenstede Rathmanne
Van Deuenter Her dirick van Brunßuelde
borgermester mit mester hinrick tor spillen Secretario
1521-05-29_Rezess_(HAStK-RBA_Best__82_A10_H)

Van Campen her Lubbert van hattem borgermester
Als nu vorbenomede hernn Radessendebaden bauengescreven wiße
geßeten, hefft anfenglick de Ersame vnd wiße
her hermen meiger borgermester to Lubeck dat worth forende, Na fruntlicker begrotinge wylkomhetinge
vnd Jrbadinge, ock danckßegginge, de hernn, deme
gemeynen besten to gude hir Jrschenen etcetera vnd
na gewontlicker wedder Jrbadinge der hernn Radessendebaden
vorgegeuen vnd gßecht, Szodanne yn Ersamen
Radt tho Lubeck ock Radessendebaden Wen. Stede,
vmme des gemeynen besten willenn, vnd to hanthauinge der kuntore, gemeyne Stede van der Anze
hir bynnen Lubeck vp vorgangnen Ascensionis
dach, wo oren Erszamen bowust, vpt ernstlikeste
vorschreuen, Der gantzen touorßicht ße scolden
hir in mererenn gtalle erschenen syn, Szo
hedden dennoch eyn groth dell derszuluen stede
affgeschreuen, mit vorgewanter orer entschuldinge
wo vth den breuen am dele an den E. Radt
to Lubeck, am dele an gemeiner Stede Radessendebaden gscreuen
tho Jrleßenn etc de vorgenamen etcetera
1521-05-29_Rezess_(HAStK-RBA_Best__82_A10_H)

Am frydage morgen altera Corporis Christj,
hefft de her borgermester to Lubeck eyne relation
vnd vormanynge vpt nottrofftigiste gedan, wes
in den kuntorn getegen, wes nuttes framen
vnd waßdomes den gemeynen Steden Dar vth
gkamen, wes kost vnd theringe de Ersame
Radt tho lubeck Jnt besundern, Dar nicht ander
Stede to velemalen gedann etcetera, De kuntor helden
de Stede by eren, framer lude kynder gedigeden
to mennen, de de Stede regeren konden Dewile
auers de vnhorsam merglick Jngebraken
vnd de Stede der vngehorsamen straffe by ßick
dale liggen werden de kuntor vordoruenn
De copman to brugge hedde dat kuntor tho
mermalen vpgescreven, De Radt to lubeck
de Wen. Steden hedden mennichemal flitige
rathßlege to hanthauinge dessuluen bruggessche
kuntors geholden, gemeyner Stede Radessendebaden hir
bynnen Lubeck vorschreuen, Dewile denne
am vorgangenen Jar xvij weynich van den
Steden Jrschenen, wer dennoch doßuluest
botrachtet vnd boßlaten, Dattet nutter veler
orßake, dat kuntor to brugge to holden, dan
anders wor hen to transfereren, Derhaluen de
Radt tho Lubeck ock de Ersamen van hamburg
ore Secreter, an de Ersamen van Collen Brun¬
1521-05-29_Rezess_(HAStK-RBA_Best__82_A10_H)

ßwyck vnd Dantzick gschicket, den ßodan
boßluet mede gfallen. Dewile men auers
am vorgangenen Jare xviij ock bynnen desßer
Stadt dagelestinge geholden. Dar denne de Stede
in mereren gtalle Jrschineden, were borecesset
vnd vorlaten, wen dat kuntor van Brugghe
to Antwerpen scholde transfereren, vnd de translatie mit der vthstanden vnd Jrrigen ßakenn
so twisschen den berurten wen. Steden vnd den
van Antwerpen anfangen. Derhaluen ock statlike
bosendinge gschen. Dewile ßick auers de
van Antwerpen nirgend an gkeret, is myt
den van Brugge, vp ore anßokent eyn handell
vorgenamen wo vth deme Recesse tho vorleßen
vnd ßegen vorwaren eyn Ersame Radt to Lubeck
dat kuntor to brugge leuer gehanthauet, dan
to Antwerpen getransferert, men wuste guder
mate des volcks vnderschet etcetera Auers de
van lubeck konden dat kuntor to orem nadele wo
bettoher, to brugge allene nicht holden etc Were
ock to bodenckende de Szake Thome portunarij,
Jtem poperingesscher vnd anderer laken ere frombdinge etcetera
vnd mer ander vngefall der translation folgende
wurde, vnd bßunderen vorlust der schonen
priuilegien etc wes nu Jungst Anno
1521-05-29_Rezess_(HAStK-RBA_Best__82_A10_H)

xviij hir bynnen lubeck to bohuff der translation vorlaten wes ock deme vorlate
nha, erstmals bynnen Antwerpen vnd namals
bynnen brugge durch den Ersamen vnnd
wysen herrn Thomas van Wickeden borgermester syne medegeschickten ock de Ersamen
van Collen hamburch vnd Brunßwyck
vorhandellt, wurde men vth den Recessen clerliken
Jrlerenn
Vnd is vp mede gefallen der heren Radesßendebaden
erstmall de Recesß gemeyner Stede Annj xviij
vnd bsundern de artikell, de translation vnd
consultation, worumme de translatie notrofftich etc
gheleßenn
Dar negest is geleßen wes mit den van Brugge vorhandelt wo gfuchliken gudtliken vnd
fruntliken ße de Sendebaden entfangen vnd ßick
erhoren latenn etcetera
Also nu de lecture eyne wile geduret, vnd
1521-05-29_Rezess_(HAStK-RBA_Best__82_A10_H)

men tom ende vnd boßlute des Recesses gekamen,
Als dat den van Lubeck Collen vnd Brunßwick als houede der derdendele elck den
Steden vnder one bolegenn, der bruggesschen guderterenheit, vnd wes mit den vorhandelt, worden
vorkunden, edder vorkunden laten etc hefft vilgenante
here Lubisscher borgermeister gßecht, Szo deme
ßo nagekamen vnd vngesparder kost oren Secreter, an de Stede by der Szee bolegenn, ock de
Lyfflendisschen vthgeferdiget, vnd wowol men
ßick gutliken erhoren latenn, Dat kuntor to
brugge mede to hanthauen, were doch nichts
edder weynich dar na gfolget
Am Jungstvergangen Junio, were myt den van
brugge vnnd Sendebaden van lubeck Collen vnd
hamborch to bohuff der residen vnd hanthauinge des kuntors ouermals eyn fruntlick
vnd lefflick handell geholden
Vnd is de Recesß derhaluen gemaket, gelesen, Er
men nu kamen konde tom ende, Js de tidt vorlopen, vnd den morgen dar by gebleuenn
1521-05-29_Rezess_(HAStK-RBA_Best__82_A10_H)

Na middagen als gnante Recessz vthgeleßen, hefft
der her borgermeister to lubeck to dusßer menynge
gsecht, men hedde vth den Recessen vnd sustz
clerliken to Jrmercken wes flites ßundergen vam
E. Rade tho Lubeck, vmme dat gude kuntor
to vnderholden vorgewant, de schonen priuilegia
fryheide, huße, ock des volckes gudertenheit
vnd leffte, so de to vnser Natien dragen flitich
botrachtet, vnd dat men ersporen vnd mercken
mochte. Dat de Radt tho Lubeck dat kuntor
tho brugge gerne gehanthauet ßege, hedde men
vth deme Recesse gehort, Dat eyne ordinantie
wo to ßegelende vnnd de markede to holden anghestellet etcetera
Vnd als de ordinantie geleßen hefft vilgenante
her borg. gßecht, Dat de Radt tho Lubeck
gans gerne dat kuntor to brugge vnderholden
ßegenn, Dewile men oures ersport, wo ock
vth deme Recesse Annj xviij vorleßen, dat
ßick vele vth then, ßege men geyne wiße datßulue kuntor to vnderholden. De ouerheijdesschen Stede plegen mergliken handell to brugge
to holden, wanner oures Jtzundes de lubeckschen copman
1521-05-29_Rezess_(HAStK-RBA_Best__82_A10_H)

van brugge kede wurde der andern gtall garringe syn, Dat de ock dat kuntor mit synen
ßwaren kosten vnd lasten, allene holden scholden
wolde one gans boswerich fallen, vnd deßhalben
ock sodane privilegia hußer etcetera tho vorlate, Sege
men de translatie vngerne, Dar ock de van
Antwerpen Jrmerkeden, dat men ßick der privilegia vnd hußer etcetera to brugge vorlaten, wurden
vngetwifelt merglich, dar durch gstiuet etcetera
Jn dusßen so wichtigen vorlopingen hendelen mede
to rades hedde men gemeyne Stede vpt ernstlikeste vnd peremptorie vorschreuen, geeschet
vnd gefordert, Jdt were auers honlick de
Jn so geringem gtalle Jrschenen, Dar men
eyns de privilegia Jn flandern vorleße, were
to bosorgen, men tokumpstigen ßwarliken dar
wedder ankamen konde
Js ock geleßenn wes Jungest bynnen Mechelen
mit den van Antwerpen vorhandelt Jtem de Recesß
vnd hefft sunder de lubescher borgermester gßecht, dat kuntor
nergend beter dan to Brugge vth reden vorangetagen, Jtem dat de vorsegelinge der iiij lede
1521-05-29_Rezess_(HAStK-RBA_Best__82_A10_H)

van Brabant zwerlick to Jrholden, Dat de anderen wolden als de van Lubeck, were to brugge
dat kuntor woll to vnderholden, Auers one allene
were idt vmmogelick
De heren van Collen hebben durch heren hermen Rinck gßecht, so vele ße des bruggesschen
kuntors to doende hedden, bolangede am mestendele de tapper, De natie hedde dar eyne erlike
platze, schone privilegia, gfuchlick weßen,
wanner men ßick des bogeue, wurden ander dar
Jn treden, de van Antwerpen wurden ßick
euenturisschen holden, were darumme geraden, men
dat gewisseste nicht vorlethen sunder men hedde
denne eyn beter Jn de stede
De lubeckesche borgermester hefft ouermals Jrmaninge gedan van den priuilegien, hußen ßaken Thome
protunarij poperingesschen laken etcetera wanner dat
ock eynenm Jderen gelike vnd leth were
dat kuntor to brugge gudt to hanthauende
1521-05-29_Rezess_(HAStK-RBA_Best__82_A10_H)

De borgermester van Bremen gßecht, dat men
ßege, de copman gfuchliker vnd mit ringer kost
to Antwerpen were, wolde ock achterfolget
wesen, wes Anno etcetera xviij gßlaten, men wuste
ock dat de Ouerheidesschen Stede Jtem de van
dantzick to brugge tho residerende nicht geneget
Solde men denne hir Jchteßwes boßlutenn
dat de anderen nicht en helden, wurde splitteringe
maken, were derhaluen van noden, dat men dat
beth to lechliker tydt vorscheue, wente were to
bosorgen, wen men hir Jchtes boßlote, wurde
van den anderen nicht geholden
De her borg: to Lubeck gsecht, dat dyt werff
der kuntoren geyner lange vpschuninge erdulden
konde, de koste des copmans weren ßwar de
van dantzick luthen ßick horen, dat kuntor
to Brugge to vnderholden, dat ße doch nicht
en deden, ßanden dat ock geyne guder, dan hebben
geschreuen den van Antwerpen, de ore tegen de
olderlude tho vorbidden etcetera
De van Rostock hebbenn gßecht, Sze fordenn
1521-05-29_Rezess_(HAStK-RBA_Best__82_A10_H)

nicht vele stapelgudere, dan allene ber vnnd
ander ware, konden wol erdulden, dat kuntor
to brugge bleue, wanner ander Stede dat mede
eyndrechtliken holden wolden
De van Stralesßunde gßecht, ße hedden
nicht vele coplude, de dat kuntor gbrukeden
Segen dennoch, de priuilegia gerne vnderholden
dan Junge gßellen weren gerne to Antwerpen,
dar ße vnuorbunden Jn fryen willen leuenden
De Ouerheidesschen Stede Jtem de van dantzick
wolden to brugge nicht wesen, Or oldesten
kondent wol erdulden vnd ßegent gerne de
van Brugge wolfrey etcetera Sze vorden nicht vele
stapelguder, were derhaluen rathsam, men
de dinge vorstreckede, beth to eyner rypliker
bykumpst der Stede
De van der wißmar lethen de translatie gescheen, dewile de Stede tho brugge alle
nicht resideren willen
1521-05-29_Rezess_(HAStK-RBA_Best__82_A10_H)

De van Rige hebben gßecht, wanner de Stede
to brugge alle wolden dat kuntor vnderholden
weren ore oldestenn des ock woll genegt. Dat
ße auers vp de Trauen ßegelen scholden, weren
boßwerich, vnd wurde rekende to merglikem
schaden
De van dorpte hebben ßick vp den artikell des
kuntors tho brugge, Jn maten wo de van Rige
horen latenn
De van Reual hebben gßecht, dat ße nicht
willen vorstrickt synn, ore guder vp de Trauen
to sendende, wolden ßick den Szundt ock nicht
vorßlaten hebbenn, dan ore stapelguder foren
wo van oldigen gewontlick
De Ersamen van hamburg hebben ßick vornemen
laten, Sze konden mit den van Lubeck, dat
kuntor to brugge allene nicht holden
1521-05-29_Rezess_(HAStK-RBA_Best__82_A10_H)

De van Luneburg gßecht, Sze hedden weynich
coplude, segen dennoch dat kuntor vnd privilegia
gerne vndergeholden, dennoch dewile de Ouerheidesschen Stede, dar nicht weßen willen weren
nutter dat kuntor to Antwerpen to transfereren
dan de Stede twesplitterich to maken
De van deuenter vorgebracht, Ore oldesten
hedde Jeher uth protestert ßick geyner ßege
latenn tho vorbinden, de van hamburg hedden
de Elue, de van Bremen de weßer etcetera Sze
hedden de Jßell etcetera, konden ßick also nicht
verpflichten, vpt Zwin to ßegelen etcetera hedden
ock ver velige markede, konden de nicht ouergeuen, mit boger ße in orem olden gbruke
nicht to hinderen edder vorkorten, hebben ock
in namen Gelresscher Stede vnd anderer
de ße gemechtiget, mit gelikem antworde vornemen laten
De van Campen vorgegeuen, one vp de
Trauen zu ßegelende nicht fuchlick, dat
1521-05-29_Rezess_(HAStK-RBA_Best__82_A10_H)

kuntor were to brugge ßwarlick to vnderholden,
men hedde den Steden einen appel smecken
laten mit dem grotken vp de wynaxise, Auers
de gelegenicheit moste botrachtet syn, dat
Zwin were boße, wurden guder vorlaten, de
gemeyne kopman lege mit lichter kost to Andtwerpen, de van Campen hedden allewege geprotestert, dat ße Jn den stapel nicht wolden
mede vorfangen vnd bogrepen synn etcetera
Dar na synn geleßen de vornotelingen wes Jm
Jar xvj durch den heren borgermester to lubeck, heren
hermen meiger mit synen medegeschickeden heren
mit den van Antwerpen vp d residentie etcetera vorhandellt, vnd als de eijne artikel des priuilegij
tegen den anderen vnd wes van den van Antwerpen to Jrholden, geleßenn, vnd de tydt vaste
vorlopen, Js idt den auent dar by gbleuen etcetera
Sonauende morgens prima Junij, syn vort vorgenamen de gbreke des copmans van brugge
1521-05-29_Rezess_(HAStK-RBA_Best__82_A10_H)

Jtem twe breue, eyn der Ouerheidesschen, vnd
de ander der Szudersesschen Stede, dar vth to
Jrmercken, wo dat kuntor to brugge tho
vnderholden etcetera
Vnd hefft velgnante her borgermester to Lubeck
nha irhalinge der clachte vnd gbreke berurten
kopman to dusßer menynge gsecht, Gisteren
hedde men angehort, wes mit den van Brugge
vorhandelt, mit declaration alles flytes
de to hanthauinge des kuntors Jn bosendinge
vnd susten vorgewant wer ock wol vorstan,
wes de Ouerheydesschen Stede, an den Radt
to Lubeck gschreuen, wo ghisteren gheleßenn.
Jtzundes hedde men angehort, dat de olderlude dat kuntor vpboden vnd tom vtersten
vorlaten wolden, wanner denne de berurte kuntor
vorgan, vnd men noch to brugge, noch tho
Antwerpen ordinantie helde wolde den gemeynen
Steden merglick vngefuch anbringen wanner
de kuntor vorgan, muste de hanze vorgan
men wurde ock nemande fynden de ßick
der lasten wedder annemen, De Radt tho Lubeck
Jnitium articulorum
Bruggenses
1521-05-29_Rezess_(HAStK-RBA_Best__82_A10_H)

wo vormals gßecht, hedde to hanthauinghe
vilgenanten kuntors merglick bokostinge gedan, vnd
segen noch gans gerne, dat tho brugge bleue,
Dat were auers vor ogen vnd Jme dage, dat
de kopman nicht to brugge, dan to Antwerpen
weßen wolde, dar Junge gßellen oren fryen
willen hedden, De Ersamen van dantzick hedden
ßick erhoren latenn, ße wolden dat kunthor
to brugge hanthauen hedden ock van der vorlatinge der translation Anno 18 geprotestert,
Sze weren auers de Jennen de to brugge nicht
weßen wolden, ock de van Antwerpen schriftliken
ersocht, de ore wedder de olderlude to vorbidden
wo dat tho vorstande, konde men affnemen
wo derhaluen dat kuntors to brugge to vnderholden, wanner nu datsulue to falle keme, wuste
men Jn wat boanxtinge vnd last dat Londenssche kuntor were, dat Nowgardessche were
to nichte, dat bargessche kuntor in Norwegen,
dat ßick vele vth neren, vnd mit geringem
gelde to mennen gedyeden, moste ock vor stan,
wanner men nu dat vilgenante kuntor wolde
vnd moste mit to Antwerpen transfereren, muste
sodans mit guder füge vnd vnuormercket
bogunnen werden, Dar dat also nicht gschege
1521-05-29_Rezess_(HAStK-RBA_Best__82_A10_H)

to bosorgen, de Antwerpesschen, vp de article
wo alrede boleuet ruggetoch nemen wurden.
Derhaluen to botrachten, wo men mit fuge
dar to kamen mochte etc mit boger de heren
Sendebaden, ore gude menynge vnd wege, wor to
ße gedacht, wanner wolden ercleren, etcetera, De
Radt tho lubeck, hedde by szick bodacht
wanner Jdt in de wege lepe, dat men vpt
ad alder vnuormerglikeste den handel mit
der twistiken ßake, so noch henget, mit den
van Antwerpen durch gutlicke middeler, als
de Ersamen van Collen konde anfangen etcetera
Als nu hir vpmerglick rathßlach geholden
vnd vele der Stede Sendebaden bowage, na der
rege vorgedragen, bsunderen dat woll to bodenckende, dat men scholde vorlaten, wes vor
ogen, er men Jchteswes gewissers Jn handen
hedde. Eyn dell der Stede weren Jn deme
gemote, vnd duchte nutte weßen, men den
kopman anhardede, noch eyn Jar dat kuntor
to brugge to holden, vp dat men middeler tidt
de Stede rypliken vorschreuen mochte, Dat
1521-05-29_Rezess_(HAStK-RBA_Best__82_A10_H)

kuntor were ßwerlick to brugge to vorlatenn
ere men wes gewissers to Antwerpen hedde,
de werldt were Itzundes Jn grotem vpror,
men lede den Steden vaste ßwaricheit vp
wer eyner rypliker tohopekumpst van noden etcetera
De borg: tho lubeck hefft gßecht, de tidt were
hir, de copman hedde ermals dat kuntor vpgebaden, vnd Jtzundes noch vpbode, dat wolde
ßick sulest vorlatenn, dem me denne moste
vorkamen, vth reden wo vorhallen, vnd dewile
ßick Jtlike leten boduncken, dat moste Jn
eyner anderen vorgaderunge rypliken besprakenn
werden, Js gesecht, men hedde vth dem
geleßenen Recesse wol gehort, dat vorrecesset
vnd boßlaten Anno 18, Dat men dat
kuntor to Antwerpen transfereren scholde, vnd
derhaluen statlike boßendinge gedan, vnd wolden
den Steden bruckliken gßecht hebben, wenner
de van Andtwerpen ßick vp dathmall eniger
gfuchliker mate Jegens de Sendebaden gehat vnd
Jrtoget, hedde men dar mede vp dathmall
vortgefaren, Dan wolde geyne fuge hebben
1521-05-29_Rezess_(HAStK-RBA_Best__82_A10_H)

men one de residentie angebaden, wo eyn Jder
kan ermeten etcetera
De van Reuall hebben vormanynge gedann
der poperingesschen laken, vnnd dar boneffens
gßecht, Sze gene macht hedden edder bouell
Jn de tranßlation to consentiren
Na velen anderen consulation vnnd bowagen
der Stede, vnd bsunderen, dat ßick vilgenante
kuntor suluest to Antwerpen transfereren wurde,
vnnd de Ersamen van hamburg vorgegeuen,
Men vth Jrtelleder orßake, gude fuge hedde
mit densuluen thor sprake to kamende.
Vnd de her lubeckscher borgermester ercleringe gedan, dat
nicht de menynge, dat kuntor to brugge ßo
so Jligen edder stuttzigenn tho vorlatenn, Er men
wuste, wes men ßick to Antwerpen to Jrfrowen hedde, Dat men vpt vnuormerglikeste
moste vorhoren laten, na gudtdunckent der heren
Radessendebaden, na weße vnd form dar van geredet etcetera
1521-05-29_Rezess_(HAStK-RBA_Best__82_A10_H)

Als nu vnder der Stede derhaluen wider boredinge, de lyfflendisschen Stede de ßegelatie
vp de Trawen, Jtem de vorhinderinge der frachtschepe bschwerlick angetagen, vnd dar vp
durch den lubeckischen borgermester geantwordet, men
wurde dar van noch Jnt bßunder handelen,
Js sodans beth so lange Jn rowe gstellet,
Js vorlatenn, dat men (dewile dat kuntor
notrofftigen to Antwerpen to transfererende) vpt
gfuchlichste vnd vnuormerglikste, by densuluen
boarbeiden vnnd erhoren lathe, wes van priuilegien vnd frycheiden vnnd sustz to bohuff der
residentie to Jrholdenn,
Articlus gelusus
De lubeckische borg: hefft vorgegeuen, Dewile am
vorgangenen Jar de Engelsche tractat vnd handel beth tom vorgangenen ersten dage May
geprorogert, vnd men to vpschuuinge dessuluen
Als dusse der Stede bykumpst vorhin notrofflich
an ko. Mt to Engellant geschreuen, vnd der
1521-05-29_Rezess_(HAStK-RBA_Best__82_A10_H)

vorhapeinnge ko. w. kortz eynen dach wurde
anstellen, konde men durch middel vnd todoent
de hernn gschickeden van Collen, de ermals
Jn der Jrrigen ßake mit den van Antwerpen
gehandellt, mit fugen, tom artikell der translatie
vndf residentien kamen etcetera
To der bohuff, vnd wanner durch ko. Mt to
Enegllant tydt angestellet, musten de van Collen
Hamburg lubeck vnd ander Stede ore drepelike
Radessendebaden vorordenen vnd vthferdigen.
Vnd als den Steden de anßlach vnd menynge
woll gfallen, Js durch de Ersamen van Collen
bowagen, dat de van Dantzick den dach,
dewile ße Jn Engellandt merglike hendele hebben,
statliken mede boschicken musten,
Dewile ock den van Brunswyck dar ane gelegen,
Js vorlaten, dat men sodans an desuluen van
Brunswyck vnd Dantzick van dussem daghe
vorschriuen schall etcetera
1521-05-29_Rezess_(HAStK-RBA_Best__82_A10_H)

Vnd musten dusse hendele vpt vorborgenste vnuorsprenget blyuenn
Dewile bowagen, Jfft ko. w. to Englant den berurten
dach Jtlike tydt vorwilede, vnnd dusse hendele
des bruggesschen kuntors lenger vpschuuent
nicht erdulden konen, hefft men van den Ersamen
van Collen geßunnen, Jn dem falle to voriger
menynghe durch boßendinge to doende, de dinge
na form des mecchelschen vorlates antofangen.
Des desuluen herren van Collen ßick willich,
vnd wes ße susten dem copmanne vnd gemeyner
wolfart tom besten don mochten Jrbaden
Jtem Js ock vorlatenn, dat men meddeler tidt
vp dat men by den van brugge ock Antwerpen
nicht vormercket werde, vpt Zwin ßegelenn
schall,
Dewile de Ersamen van Brunßwyck vnd
Dantzick tho vorschriuen, Js durch de Ersamen
van Collen bowagen, dattet van noden, men
1521-05-29_Rezess_(HAStK-RBA_Best__82_A10_H)

ße also vorschreuen, ße de oren mit vuller macht
uthfertigeden vnnd ßundergen vp article darvp to handelenn
Vnd wowol bodacht, dat sodans to vorsprenginge wurde orßake geuende, Jsßet dennoch
also boleuet
Dar negest is geleßenn de entschuldinge der
Ouerheidesschen Steder, daruth to Jrmercken
wo vngerne de to brugge weßen willenn etc
vnd desulue na Jtziger orer gelegenicheit vor
genuchsam Jrkant
Js ock geleßenn eyn breff key. mt, de fucker
vnnd orer guder schepinge vnd foringe bolangenn
vnd dewile ermercken, ße key. mt nicht recht
vnderrichtet, Js idt dar by beth vp furdere
anrogent gelaten etcetera
Furder is vorlaten, dat men den dach so ko. mt
tho England anstellende wert, statliken vnd durch
1521-05-29_Rezess_(HAStK-RBA_Best__82_A10_H)

Radespersonen, der Ersamen van lubeck Collen
hamborch Sunde Dantzick vnd brunswyck
boschicken schall
Men schall ock sodans wo vorberurt, na notrofft an de van Brunszwick vnnd Dantzick
van dussem dage vorschreuen, vnd wes one
ock gemenen besten dar ane gelegen, ermaninge
don.
De her borgermester to lubeck hefft bogert, de Ersamen
van Collen wolden hernn doctoren Jodocum Erbach,
de des handels mede en bynnen, dem gemeynen
besten to gude, mede vpbringen vnd uthferdigen
Darvp sze szick gudtlick, des bestenn tho dende,
Jrhorenn laten etc
Dar negest is geleszenn eyn Credentz vann
heren Adolff, heren van Beueren vnd vander vere etcetera
Jn persone Wilhelm pothoresten borgers tor vere,
vnnd is boleuent dat men densuluen lethe vorkamen vnd vp de Credentz horde etcetera